Borgarleikhúsið bætir þjónustu fyrir heyrnarlausra og fólk af erlendum uppruna með því að texta sýningar á pólsku , ensku og íslensku . Það er hluti af nýrri stefnu leikhússins að nálgast þessa hópa og gera leikhúsið aðgengilegra . Þetta er nýjung í íslensku leikhúsi hins talaða orðs þar sem stefnt er að auka aðgengi og gera þannig fleirum kleift að njóta leiklistar . Fyrsta sýningin sem verður textuð með þessum hætti er verðlaunasýningin Ríkharður III og verður það fyrst gert miðvikudaginn 13. nóvember , en allra síðasta sýningin á því verki verður 21. nóvember . Einnig verður boðið upp textaðar sýningar á söngleiknum Matthildi og gamanleiknum Sex í sveit á næstunni . Þá verða sýningarnar Vanja frændi og Níu líf , nýr söngleikur með tónlist Bubba Morthens , textaðar á sama hátt eftir að þær verða frumsýndar á næsta ári . Pólskir ríkisborgarar á Íslandi nálgast tuttugu þúsund og stór hluti hefur búið hér árum saman . Borgarleikhúsið vill leita leiða til að nálgast þá og sýna að þeir eigi erindi við íslenskt samfélag og að leikhúsið sé eign allra . Með þessu verkefni leggur leikhúsið kapp á að vera lifandi , opinn og skemmtilegur samverustaður sem er í nánum tengslum við umhverfi sitt og eiga í einlægu samtali við ólíka hópa . Þannig er hægt að endurspeglum tíðarandann með leiklist fyrir áhorfendur af ólíkum uppruna og á öllum aldri með nýsköpun , tilraunum og sviðslistaviðburðum af ýmsu tagi . Fólki sem vill nýta sér þessa þjónustu stendur til boða að sækja smáforrit fyrir snjallsíma og valið á milli þess að fylgjast með íslenskum , enskum eða pólskum texta á meðan á sýningu stendur . Jafnfram viljum við minna á að þjónusta fyrir heyrnaskerta stendur áfram til boða líkt og undanfarin ári . Þá verða valdar síður á heimasíðu leikhússins þýddar yfir á pólsku og ensku til að auðvelda þeim hópum sem vilja nýta sér þessa þjónustu að nálgast upplýsingar . Kristín Eysteinsdóttir , leikhússtjóri , verður með stutta tölu fyrir fyrstu sýninguna í tilefni dagsins . Þess má geta að á staðnum verða bæði táknmálstúlkur og pólskur túlkur .